**SPIRALA NESFARSITA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SPIRALĂ NESFÂRŞITĂ

Din aceiaşi rădăcină,

Sori ce nu mai au lumină,

Cad, haotic, printre spaţii,

În absconse ecuaţii

Ce abia le desluşim.

Infinitul, număr prim,

Pare strict indivizibil.

Ştiu că nu mai e posibil

Să împingem înapoi

Timpul aşezat în noi.

Nu putem nicicum pătrunde

Taina lumilor rotunde

Din spirala nesfârşită.

Oh! Frumoasa mea iubită!

Care drum mi te apropie?

Eşti reală sau o copie

Plămădită de un gând?

Nu exişti pe alt Pământ

Unde nu te pot ajunge?

Spune-mi dacă pot străpunge

Zidul care ne desparte.

Vreau să te desprind din carte

Ca să pot să-ţi mângâi fruntea.

Cum se poate trece puntea

Dintre lumea mea şi-a ta?

Nu cumva eşti doar o stea

Ratacinda printre spaţii

Din absconse ecuaţii

Ce abia se desluşesc?

Dulce vis, te mai iubesc

Doar o simplă veşnicie.

Îţi mai scriu o poezie

Şi mă-ntorc în univers,

Fiindcă, totuşi, am de mers

Preţ de două galaxii

Până când ai să revii

Să-ţi sărut cu ochii glezna,

Să-mi alungi cu-n zâmbet bezna

Ce e gata să mă-nghita.

...

Într-o lume neivită,

Ai să-mi fi din nou iubită

În spirala nesfârşită!